Vetrák, Milan, poslanec NR SR (2020-06-09):
Ďakujem za slovo. Vážené kolegyne, vážení kolegovia, skutočne si niekto z vás myslí, že stav, v akom sa nachádza justícia na Slovensku, je dobrý? Som presvedčený, že výsledok tohtoročných parlamentných volieb hovorí za všetko. Ľudia dali jasne najavo, že nie sú spokojní so stavom, v akom sa spoločnosť nachádza. A to sa týka najmä justície vrátane stavu, v akom sa nachádza prokuratúra. Hnutie OBYČAJNÍ ĽUDIA a nezávislé osobnosti spolu s hnutím NOVA, Kresťanská únia a ZMENOU ZDOLA boli vo voľbách úspešní najmä preto, že dali ľuďom jasne najavo, že takto to už ďalej nejde. Ľudia, predovšetkým naši voliči, sa dožadujú zmeny. Zmeny, ktorá spočíva aj v zásadných reformách vrátane systémových zmien v justícii. Slovensko sa za predchádzajúcich dvoch vlád pod vedením Roberta Fica a Petra Pellegriniho dostalo do stavu, keď sme aj podľa hodnotenia Európskej komisie z hľadiska dôveryhodnosti justície považovaní za jedných z najhorších štátov. Vláda síce nezodpovedá za individuálne zlyhania jednotlivcov, či už sudcov, alebo prokurátorov, ale určite musí niesť zodpovednosť za zlyhanie systému. Oblasť spravodlivosti je nielen pre hnutie OĽANO, ale pre všetky strany vládnej koalície prioritou, a to nielen z pohľadu programového vyhlásenia vlády. Vzhľadom na svoje postavenie a právomoc je prokuratúra, osobitne Generálna prokuratúra, neoddeliteľnou súčasťou justície. Ak myslíme boj proti korupcii a nezákonnostiam vážne, ak chceme, aby boli vyšetrené vraždy, ak chceme mať výsledky v boji s organizovaných zločinom, nestačia nám len kozmetické úpravy systému fungovania prokuratúry, nestačí nám len dolaďovanie, ako sa nás niektorí v tejto diskusii snažia presvedčiť. Prokuratúra preto potrebuje systémovú zmenu. Práve preto si musíme položiť otázky, akú prokuratúru vlastne chceme mať? Chceme ju mať viac otvorenú a viac transparentnú? Chceme, aby na jej čele bola dôveryhodná osoba, ktorá nebude hľadať spôsoby, ako sa to nedá a prečo sa to nedá? Osoba, ktorá nebude zametať kauzy pod koberec? Chceme pretrhnúť väzby niektorých prokurátorov s organizovaným zločinom? Ak chceme, a ja sa o to usilujem, predložený poslanecký návrh zákona o prokuratúre nám dáva na to vynikajúcu príležitosť, a preto ho treba podporiť. Legislatívny návrh zákona predkladáme ako poslanecký návrh a môžem vás ubezpečiť, že takýto postup je úplne štandardný. Nevôľu v parlamente v minulosti nespôsobovalo predkladanie poslaneckých návrhov zákonov, ale podávanie pozmeňujúcich návrhov k vládnym návrhom zákonov, ktoré boli často predkladané vo veľkom rozsahu a na poslednú chvíľu. Ako jeden z predkladateľov návrhu zákona by som rád zdôraznil, že 24. júna plánujeme zorganizovať verejnú diskusiu k tomuto návrhu zákona. Verejnú diskusiu k poslaneckým návrhom zákona považujem za niečo výnimočné. Verím a urobím všetko pre to, aby aj v budúcnosti bola verejná diskusia organizovaná pri zásadnejších zmenách zákonov a aby to bolo pravidlom. Je namieste otázka, prečo pani ministerka spravodlivosti nepredkladá tento zákon? Rovnako je namieste otázka, prečo by mala. Nielen pani ministerka Kolíková, ale viacerí zástupcovia poslaneckých klubov vládnej koalície sme spoluautormi programového vyhlásenia vlády. Ja osobne zastávam názor, že by realizácia nášho programového vyhlásenia mala byť rozdelená medzi členov vlády a medzi poslancov Národnej rady. Náš návrh zákona nie je zďaleka jediným, ktorý bude do parlamentu predložený poslancami. Poslanci predsa nie sú zdvíhači rúk. Sme zástupcovia ľudu a chceme, rovnako ako členovia vlády, presadzovať systémové zmeny a najmä chceme plniť sľuby, ktoré sme dali svojim voličom. A pokiaľ hovoríme o ministerke spravodlivosti či pani prezidentke, buďme korektní a nezavádzajme verejnosť. Pani ministerka aj pani prezidentka s poslaneckým návrhom novely zákona o prokuratúre súhlasia, ale nie bez výhrad. Z pohľadu zahraničných právnych úprav možno konštatovať, že predložený návrh zákona je úplne štandardný. Benátska komisia Rady Európy vo svojich odporúčaniach víta väčšiu otvorenosť prokuratúry vrátane obsadzovania funkcie generálneho prokurátora. V súčasnosti len dva členské štátny Európskej únie, a to Slovensko a Maďarsko, podmieňujú výkon funkcie generálneho prokurátora splnením kritérií, že tento človek musí byť prokurátor, len dva štáty. Viaceré členské štáty Európskej únie pripúšťajú, že generálnym prokurátorom sa môže stať osoba, ktorá predtým funkciu prokurátora nevykonávala. A sú to štáty ako Anglicko či Švédsko, ktoré sú dlhodobo považované za bezproblémové z hľadiska právneho štátu a demokracie. A čo je ešte podstatnejšie, práve štáty, ktoré majú na čele generálnej prokuratúry neprokurátora, Európska komisia hodnotí ako štáty, v ktorých je systém fungovania prokuratúry efektívny. Ako štáty, v ktorých sa ľudia vedia domôcť spravodlivosti a o to by nám predovšetkým malo ísť. Pre mňa osobne je vo funkcii generálneho prokurátora prijateľný každý kandidát, ktorý splní podmienky stanovené zákonom, každý kandidát, ktorý prejde tvrdým grilovaním na ústavnoprávnom výbore v podobe verejného vypočutia so zabezpečeným priamym a živým prenosom. Každý, ktorý spĺňa požadované morálne štandardy, a každý, ktorý poskytuje záruky, že bude vykonávať svoju funkciu čestne, riadne, nezávisle a nestranne. Vážení, vážené kolegyne, vážení kolegovia, diskutujme o jednotlivých detailoch návrhu zákona, vylepšime ho, ale uvedomme si, že v polovici júla končí funkčné obdobie generálneho prokurátora, z ktorého výsledkami práce sme nadmieru nespokojní. Akékoľvek ďalšie pokračovanie v doterajšom prístupe Generálnej prokuratúry, viď prípady Majský, Kočner, Trnka alebo Jankovská, je pre väčšinu ľudí na Slovensku neprijateľné. Neberme ľuďom nádej, že nechceme zmenu. Podporme vystúp, podporme postúpenie predloženého poslaneckého návrhu zákona o prokuratúre do druhého čítania a umožnime systémové zmeny na prokuratúre. Ďakujem pekne za pozornosť. (Potlesk.)